
FORORD

Det går bra, stort sett. Forbruket aukar. Levealderen aukar. Fleire nyfødde overlever. Fleire blir løfta ut av fattigdom. Så kvifor mase om krise? Det finst sjølvsagt kriser av mange slag. Det gjeld økonomi, det gjeld klima, det gjeld terrorisme, og mangt anna. Men hittil har kapitalismen vist seg å vere tilpassingsdyktig, og teknologien gir håp om framtidige løysingar. Det gjeld klima og miljø, det gjeld kampen mot terror og internasjonal tryggleik. Så alt i alt er det grunn til å sjå lyst på framtida!

Dette er den gjengse forteljinga, frå nyliberalistane i Civita og til Jens Stoltenberg, generalsekretær i eit teknologioptimistisk NATO med globale ambisjonar: ei tru på teknologiske løysingar, ein tilpassingsdyktig kapitalisme, og internasjonale avtalar – ofte med ein underliggjande premiss om at kriser er noko som kjem stegvis, langs éin dimensjon. Derfor er det viktig å minne om at forbruket aukar, at fleire veks opp, og at fleire blir løfta ut av fattigdom. Då kan det ikkje vere så ille! Då går vi i riktig retning, trass i alt!

Men så er det alt det andre – aukande skilnader, klimaendring og økologiske utfordringar, sviktande statsinstitusjonar, ekstremisme og opne konfliktar. Og vestleg krigføring i framande land, med overlegen teknologi, men oftast som fiasko, frå Vietnam til Irak, Afghanistan og Libya. Særleg ille har det gått når målsetjinga var å få på plass eit liberalt demokrati. Då er det ikkje så smart å øydeleggje det som fanst av statlege institusjonar. Så, mangt har gått skeivt, og framtida framstår ikkje som udelt lys.

Dessutan, det er ei forenkling å tru at kriser alltid kjem stegvis, ved gradvis forverring. Alvorlege kriser kan komme brått. Vi kjenner det frå biologien. Når det går som best, kan det brått bli krise. Lemenår blir etterfølgt av kollaps i bestanden. Vi kjenner det frå komplekse system, der drastiske endringar kan inntreffe brått og uventa. Og moderne samfunn er komplekse system, der mange faktorar spelar saman på uoversiktleg vis – økonomiske, institusjonelle, økologiske, kulturelle og demografiske – samtidig som vi sjølve ser stykkevis og delt.

Derfor er det fornuftig å vere føre var. Vere open og sjølvkritisk overfor trendar som ikkje er berekraftige eller overfor moglege kriser. Det er vanskeleg å vite når og korleis, men ikkje at det kan skje. Derfor bør vi forhalde oss ansvarleg overfor slike trendar. Derfor tittelen: Krise og medansvar. Det utgjer bakteppet for denne samlinga av politiske småskrifter.

Men det finst jo mange slags kriser. Denne tekstsamlinga gir eit utval. Tematisk kan tekstane omtalast ved stikkorda politikk og ekspertise; religion og modernitet; kultur og identitet; filosofi og økoetikk. Dette er dei overordna problemområda. Men tekstane dekker ikkje alt dette, berre eit utval.

Målsetjinga er å forankre drøftingane i kjende saker og problemstillingar, slik at tekstane kan fungere som bidrag til den offentlege samtalen. Dette er avgjerande for stil og struktur. Her er eg inspirert av Habermas. Han har det med å gi ut samlingar av tekstar om ulike emne og i ulike sjangrar, tekstar som stort sett er publiserte tidlegare, og som går under namnet «små politiske skrifter» (kleine politische Schriften).

Slik også her. Dette er ei samling av artiklar som er publiserte tidlegare, men som på ulikt vis er bearbeidde for denne artikkelsamlinga (informasjon om dette bak i boka). Kvar tekst «står på eigne bein», uavhengig av dei hine, men tematisk er tekstane fordelte på fire hovudområde, i spenningsfeltet mellom faglege innspel og stridige spørsmål – kort sagt: i skjeringspunktet mellom filosofi og politikk, med utgangspunkt i aktuelle problem. Tekstane er utstyrte med notar og referansar for dei som vil gå vidare.

Gunnar Skirbekk

Bergen, oktober 2015


INNLEIING – FAG OG POLITIKK

«Krise og medansvar». Det er ikkje lett. Og verre kan det bli. Så korleis skal vi gripe det an, det heile? Vi har ikkje Guds auge, som ser alle ting frå alle sider. Vi ser stykkevis og delt. Som det står i den heilage skrift: Dei ville byggje eit tårn som rakk til himmels, men kvar og ein tala sitt eige tungemål, som var uforståeleg for dei hine, så det heile enda i babelsk forvirring. Og slik er det vel blitt, langt på veg.

For, langt på veg ser vi det vi ser ut frå eigen bakgrunn og eigne erfaringar, ut frå dei omgrep og modellar som vi er lærte opp i, gjennom utdanning og arbeid. Også på universitetet, kunnskapens høgborg, rår perspektivmangfaldet. Ulike fag har ulike perspektiv. Økonomen, psykologen, juristen og sosiologen kan tale om det same, men kvar på sitt vis, kvar med sine omgrep og metodar. Og som forskarar gjer dei ulike ting: Somme arbeider i laboratorium, andre i bibliotek, atter andre driv med feltarbeid, eller utforskar arktisk torsk i nordlege farvatn. Det dei har felles (ideelt sett), er evne og vilje til å drøfte det dei kom fram til: evne og vilje til å ta motargument på alvor, evne og vilje til å prøve ut og til å forkaste det som ikkje held mål. Ikkje lite, berre det!

Tilsvarande er det, eller bør det vere, i eit moderne, vitskapsprega arbeidsliv og samfunnsliv – for ikkje å snakke om politikken og den offentlege samtalen, der det bør vere rom for open og opplyst meiningsutveksling og meiningsdanning. For, vi blir så lett fanga i eigne perspektiv og modellar, og vi tar så lett feil; derfor treng vi korrektiv frå kvarandre, ved alternative perspektiv og motargument til det vi sjølve held for å vere sant og rett. Berre ved å kjenne motargumenta, og ved å prøve dei ut saman med andre, kan vi vere rimeleg sikre på at vi sjølve har fornuftige oppfatningar, som vi rimeleg tillitsfullt kan handle og tenkje ut ifrå.

Så, når det gjeld utfordringane vi står framfor: Kva er dei? Og korleis skal vi gripe det an? Vrine spørsmål! Men i utgangspunktet kunne vi framheve fire felt: økologi, økonomi, institusjonar, kultur. Fire felt som heng i hop, på ulike måtar, og som omfattar så mangt. Fire felt som kan gripast ut frå ulike fag og perspektiv, der det er eit samspel mellom det vi ser og det vi ser ut ifrå.

Økologi er ikkje berre eit spørsmål om klima, men om berekraft og sårbart liv meir allment. Det rommar spørsmål om overforbruk, men også om overbefolkning. For jamvel om folketalet stabiliserer seg i mange land, og går ned i andre, er vi allereie så mange at folketalet i seg sjølv er ei utfordring. Særleg fordi forbruket følgjer med, og fordi folketal og forbruk utviklar seg med store skilnader, regionalt og sosialt, med superrike og fattige, og med dei spenningane dét fører med seg. Og så er det knappe ressursar av mange slag – vatn, mat, energi, og meir til. Dertil har vi vern av artsmangfald, og av andre levande og sansande skapningar, andre enn homo sapiens.

Økonomi er så mangt, men i dag dominerer ein teknologibasert og globalisert kapitalisme, med konkurranse (og konkurs) og økonomisk vekst som drivkrefter, ofte kortsiktig, som ved børsnotarte føretak, med rask profitt som målsetjing (i kontrast til familiebedrifter, med omtanke for neste generasjon og for familiens renommé). Fri flyt av varer og tenester, av pengar og personar. Av «hydrauliske» grunnar søkjer kapitalen dit profitten er høgast, og arbeidsplassar blir flytta dit arbeidskrafta er best og billegast – på tvers av nasjonale grenser. Og økonomiske verdiar blir nedskrivne, diskonterte, over tid og overfor kommande generasjonar.

Institusjonar er av mange slag, dels nasjonale, dels internasjonale, ofte under press frå teknologibasert og globalisert kapitalisme. Dei internasjonale politiske institusjonane, slik som FN, er ikkje sterkare enn det medlemsstatane kan bli samde om. Demokratiske institusjonar, baserte på hyppige val, har gjerne korte tidsperspektiv: det å vinne neste val. Presset frå marknaden (og teknologien) er merkbart, både under valkampane og etterpå, ved godt betalte lobbyistar og PR-agentar. Pengemakta, plutokratiet, er ei utfordring for moderne demokrati. Dessutan, framtidige generasjonar kjem sjølve aldri til orde, korkje ved val eller i ordskiftet. Rett nok, det er mogleg og ønskjeleg med lover og ombod som «bind oss til masta» og skånar natur og ressursar for kommande generasjonar, men realpolitisk er det ikkje lett å få til. Fattigdom og materiell ulikskap gjer det ikkje lettare. Og velståande politiske elitar, som lever fjernt frå folk flest, og som kjøper seg vekk frå det meste av ubehaget, er heller ikkje dei beste til å møte krisene mens det enno er tid.

Kultur er så mangt, ofte tradisjonsbunden eller institusjonsbunden, men også noko ein sjølv har valt og som ein aktivt har tileigna seg. Og så har vi forholdet mellom kultur og religion, korleis no desse mangetydige termane skal oppfattast. Kan det vere slik at alt det gode kjem frå «religionen», og det galne frå «kulturen»? Eller er det verre enn som så? I alle fall, vi har fått politisert religion, i ein konstellasjon av moderne teknologi og uopplyste haldningar. Kort sagt, moderniteten er vanskeleg, ofte smertefull – men halvmoderniseringa, i form av moderne teknologi og instrumentell rasjonalitet, utan sjølvkritisk tolking og resonnering, er endå verre. Dessutan, kulturell modernisering heng saman med institusjonell modernisering; ikkje alle former for kulturell identitet går saman med alle former for samfunnsmessige institusjonar. Samtidig framstår moderniseringa både som allmenn og særeigen, med tanke på utviklingsvegar og historiske erfaringar.1

Og så er det dei mange og spenningsfylte samspel mellom ulike felt og faktorar. Då er det lett å bli einøygd og einvis: Somme ser kultur og verdiar, men ikkje underliggjande institusjonar og historiske læringsprosessar. Andre ser institusjonar utan blikk for dei verdiar og dygder som der trengst. Somme ser klima, men ikkje andre økologiske utfordringar, slik som folketal, knappe ressursar og tilhøyrande spenningar. Eller ein ser natur, men utan samfunnsvitskaplege begrep om institusjonar og politisk handlingsrom. Eller økonomisk vinst og vekst, men ikkje naturens grenser. Eller ein ser politikk og juridiske rettar ut frå nyliberale begrep om individuell valfridom, men utan blikk for natur og kultur.

Lett er det ikkje! Og i praksis må vi jo som oftast ta fatt med éi sak, ikkje alt på ein gong; og slik fungerer det gjerne, i tunge og einfaglege institusjonar og profesjonar. Då er det lett å bli einøygd, t.d. ved å tippe over i «éin-faktor-optimisme», på vegner av eigen institusjon og profesjon – t.d. med tanke på teknologiske løysingar innanfor eit avgrensa problemfelt. Men dei overordna utfordringane ligg i stor grad i det uoversiktlege og stridige samspelet mellom dei mange forskjellige felt og faktorar. Nettopp dette gjer det så vanskeleg å føregripe handlingane og forutseie hendingane. Vanskeleg å vite! Men vi bør jo vere føre var, her som elles, og då er det klokt å rekne med spenningar av ymse slag, og dermed også rekne med moglege kriser og konfliktar og krigsliknande tilstandar. Når, og korleis, dét er vanskeleg å seie. Men ikkje at, ikkje at framtida blir spenningsfull og vanskeleg.

Svære problem. Korleis gripe dei, korleis begripe dei? Som nemnt, eitt problem er knytt til spesialisering og fragmentering, med eit aukande antal faglege perspektiv. Og svaret? Er det «generalistar» vi treng, oppi alt dette? Ja og nei. Ikkje lettbeint synsing. Vi treng god allmennutdanning og folkeopplysning. Vi treng open og opplyst meiningsutveksling og meiningsdanning. Dei som kan velje presidenten (i USA), bør t.d. vite kor Irak ligg, kva folket der driv på med, og kva som kan skje om vi skiplar det heile. Å vere statsborgar, med rett til å velje, inneber eit medansvar for det som skjer. Det å vere statsborgar er noko anna enn å vere undersått (eller kunde, eller klient). Den som ikkje kan språket, ikkje kjenner sakene, ikkje forstår samfunnet, kan ikkje fungere som statsborgar; vedkommande kan vere undersått, eit juridisk subjekt i ein rettsstat, men ikkje statsborgar i eit demokrati. Kort sagt, når vi som myndige statsborgarar prøver å forbetre oss, alt etter evner og bakgrunn, t.d. ved å vere med i open og opplyst meiningsutveksling og meiningsdanning, då er vi «generalistar» i god meining.

Men kva kan ein vitskapsfilosof bidra med, oppi alt dette?2 Som vitskapsfilosof kan ein seie noko om normativ argumentasjon, om forhold mellom fag, og om det spenningsfulle historiske samspelet mellom institusjonar og rasjonalitetsformer. Kort sagt, om modernisering i eit vitskapsteoretisk perspektiv – det særeigne så vel som det allmenne, det vellykka så vel som det mangelfulle, og då med brodd mot refleksjonssvikt og mangelfulle læringsprosessar, mot begrepsfattigdom og einsidige perspektiv, både i forskarverda og i samfunnet elles. Med dette utgangspunktet kan vi gripe nokre av dei utfordringane som vi nemnde ovanfor. Ikkje som siste ord. Kvar syng med sitt nebb. Men som eitt bidrag, ut frå éin bakgrunn og eitt perspektiv.

Men korleis? Ein ting er å tale og skrive for kollegaer i faget, noko anna å ta del i den offentlege samtalen. Og når «samtalen» er ein tekst, blir utfordringane spesielle. Grepet her, for denne tekstsamlinga, er bruken av litt ulike sjangrar, gjennomgåande med argument og gyldigheitspretensjonar, men av og til også med temperatur og snert.

I alle fall, her er det. Ei samling tekstar. Tolv innspel til eit tidsbilde. I fire bolkar, kvar med tre tekstar, der særleg den tredje har ein kritisk brodd, med klar adressat. Såpass må det vere. Dei skyldige skal ikkje døy i synda.

Som statsborgarar og myndige samfunnsborgarar bør vi alle, kvar på vårt vis, prøve å leve opp til utfordringane i moderne, kriseprega samfunn. Svinete «nett-troll» og listige lobbyistar er visseleg klanderverdige, men dét gjeld òg for kommentatorar og mediefolk som ikkje lever opp til fordringane, men som snevrar inn dagsordenen og legg lista lågare enn det som godt er. På mange vis er dei verre.

Vi går uvisse tider i møte. Men det er mangt å ta fatt i. Og målet er ikkje perfeksjon, men å prøve å unngå det som verre er, både her og der. Dessutan, passiv pessimisme er ei tilskodarrolle, høveleg når vi ein dag ser oss attende, i lag med Sankt Peter, og tykkjer vi fekk gjort så lite. Men til så lenge, så lenge vi er her, då er vi deltakarar. Og då får vi, utan illusjonar, stå på.

Notar

1.Meir om desse poenga i tekstane lenger framme.

2.For dei som vil kikke meg i korta: Det eksistensielle engasjementet kan du finne i boka Nihilisme? (frå 1958), med eit tilsvar i Den filosofiske uroa (2005). Fagleg er eg filosof, med yrkestittel vitskapsfilosof. Dei siste åra har eg særleg arbeidd med moderniseringsteori – teoretisk i Modernitet og rasjonalitet (2009), allmennhistorisk i Filosofihistorie (saman med Nils Gilje, 8. utg. 2007), og som anvendt moderniseringsteori i boka Norsk og moderne (2010, engelsk Multiple Modernities. A Tale of Scandinavian Experiences, 2011). Mangt av dette ligg på nettet, på heimesida mi.

